Sdp jäi sunnuntaina kiinni siitä, että sen vaaliesitteitä on painettu Virossa. Iltalehti paljasti asian, ja demareiden puoluesihteeri Reijo Paananen pyyteli anteeksi nolona.

Lähestytään asiaa kantilaisittain. Jos olisimme loogisia siinä, että suomalaisten pitäisi suosia suomalaista, ulkomaalaisten pitäisi suosia samalla innolla omia tuotteitaan. Suomi on vientivetoinen talous, joten tämä olisi meille katastrofaalista.

Mercedes-Benz on vuosia tehnyt autoja Uudessakaupungissa. Mieluummin elän maassa, joka osaa tehdä paremmin Mersuja kuin demareiden vaaliesitteitä.

Sitä paitsi, eikö sosiaalidemokratiassa oleellista ole juuri kansainvälinen solidaarisuus? Meillä kyllä marssittiin aikoinaan kaukaisten maiden oikeuksien puolesta, mutta nyt kun on mahdollisuus jeesata etelänaapuria, se onkin kohun paikka. Suomalaisten mediaanipalkka on yli 3 000 euroa kuussa, Virossa alle 1 000 euroa. Suomessa on myös Viroa parempi sosiaaliturva.